Purtătorul de cuvânt al Casei Albe: „Nu s-a schimbat nimic în ceea ce privește sprijinul nostru pentru ca Mark Rutte să fie următorul secretar general”
Purtătorul de cuvânt al Casei Albe pentru securitate națională, John Kirby, a declarat marți înainte de întâlnirea dintre președinții Joe Biden și Klaus Iohannis că „nu s-a schimbat nimic în ceea ce privește sprijinul nostru pentru ca domnul (Mark) Rutte să fie următorul secretar general”, potrivit Associated Press.
El a răspuns astfel la întrebările puse de jurnaliști dacă Biden îi va cere lui Iohannis să se retragă din cursa cu Rutte, dat fiind că selectarea viitorului secretar general al NATO necesită consens, transmite AP.
Președintele Klaus Iohannis a avut marți seară o întâlnire cu președintele Joe Biden la Casa Albă. Biden a lăudat România pentru aportul în NATO și pentru ajutorul dat Ucrainei.
Ulterior, în declarații la Ambasada din Washington, președintele Iohannis a spus că a discutat pe scurt cu președintele Biden despre candidatura sa la șefia NATO.
”Există riscul să nu existe consens (printre aliații NATO – n.red.). Și tocmai de aceea cred că este foarte bine să existe două candidaturi, să existe doi candidați care, în general, sunt considerați acceptabili amândoi, pentru că o organizație puternică are nevoie și de competiții puternice”, a spus președintele Iohannis.
Anterior, oficiali guvernamentali americani au declarat public că SUA îl susțin pe Mark Rutte la șefia NATO.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank